Sloboda i tiranija - nova knjiga Marka Levina
S jedne strane knjiga pokušava sažeti glavna politička pitanja našeg doba, s S druge strane autor  pokušava primijeniti moralna i polit
Provokativna knjiga konzervativnog radio voditelja i autora Marka Levina Sloboda i tiranija: jedan manifest konzervativaca postala je svojevrsni fenomen problematične američke izdavačke industrije odmah po izlasku iz tiska. U samo tjedan dana prvo izdanje je rasprodano i tiskano je novo u nakladi od milijun primjeraka, a knjiga je uvjerljivo zasjela na prvo mjesto najprodavanijih bestsellera New York Timesa u kategoriji non-fictiona, gdje se nalazi i ovaj tjedan. Levinova knjiga govori o aktualnoj financijskoj krizi i nekoliko prvih tjedana predsjednika Obame u Bijeloj kući ali govori i o problemima za koje autor vjeruje da datiraju još od vremena predsjednika Franklina Delanoa Roosevelta. U deset poglavlja Slobode i tiranije Mark Levin piše o napadima na slobodno tržište, imigracijsku politiku, samoodržanje nacije i posebice na kriva tumačenja američkog Ustava. U svakom poglavlju autor identificira ono što on promatra kao jedan problem ili manjkavost američke savezne vlade, pokušava objasniti kako to funkcionira u praksi i kako utječe na svakodnevni život Amerikanaca. Levin definira suvremenog američkog liberala kao pojedinca koji vjeruje u vrhovnu moć države, kojeg na tom putu može spriječiti samo Republikanska stranka. Međutim, i ona se – po autoru Marku Levinu - mora restrukturirati: „Republikanci moraju prestati bježati od konzervativizma. Znam da je to teško, jer su intelektualci i mediji ljevičarski nastrojeni. Gdje se god osvrnete vidite ljevičare, ali, znate što? – načela utemeljenja naše države su ispravna načela. Ono što pokušavam reći jest da ako ih artikuliramo na inteligentan način i povežemo s aktualnim događajima, konzervativizam će doživjeti uspjeh. Ne postoji drugi put – postoji cesta prema tiraniji i vjerujem da se mi već krećemo tom cestom, prema "mekanoj" tiraniji. Postoji također i put na kojem možemo ojačati slobodu i ograničiti vladin doseg u ovoj zemlji.“ S jedne strane knjiga pokušava sažeti glavna politička pitanja našeg doba. S druge strane autor pokušava primijeniti moralna i politička načela očeva utemeljitelja američke nacije i autora američkog Ustava na suvremeno političko okruženje i debate koje se u njemu vode. Mark Levin u knjizi iznosi tezu da je danas Amerika toliko udaljena od onih načela na kojima se temelji da je izuzetno teško odrediti karakter američke vlade. Po njemu, odgovor je jednostavan – konzervativizam: „Konzervativizam je jedini odgovor, jer mi dijelimo ista načela s načelima očeva utemeljitelja nacije, naša načela proizlaze izravno iz Deklaracije neovisnosti i iz Ustava. Odakle ljevičari izvlače svoja načela? Oni ih iskrivljuju i troše bilijune dolara iskrivljujući ih. Cilj ove moje knjige je da pokušam obnoviti konzervativni pokret, da pomognem pojasniti tko smo mi i zašto smo to što jesmo, kao i pokazati da smo na pravoj strani povijesti.“ Mnogi pripisuju veliki komercijalni uspjeh ove knjige određenoj zasićenosti javnosti predsjednikom Barackom Obamom, koja je dovela do ponovnog dinamiziranja Republikanske stranke. Prije ove knjige Mark Levin je objavio i jedno kritičko djelo o sucima Vrhovnog suda pod naslovom Ljudi u crnom. Novu knjigu Marka Levina Sloboda i Tiranija: jedan manifest konzervativaca objavila je izdavačka kuća Simon i Schuster iz New Yorka.